Bybelskool » Inleiding op die 3de Psalmboek: Psalms 73-89
Die derde boek van die Psalms (Psalms 73-89) veronderstel meesal die ballingskap en val van Jerusalem – 6de eeu v.C. – met die vrae en dreigende wanhoop wat dit in die lewe van die volk opgeroep het. Dit is diep en donker wroeginge oor die toekoms, waarin die voorspoed van die onregverdiges en goddeloses tot baie vrae en worstelinge aanleiding gee. Ons vind hier dus meesal Klaagpsalms met Psalm 73 die inleiding wat die tema van twyfel eerlik op die tafel sit, weliswaar met die uiteindelike boodskap dat twyfel in die nabye teenwoordigheid van God tot rus kan kom (vers 23-28).
Die vierde Psalmboek (Psalms 90-106) fokus weer op Jahwe se koningskap ten spyte van die problematiek van die Dawidiese koningshuis wat aan God ongehoorsaam was, met ’n appèl aan Jahwe om die ballinge weer terug te bring na Jerusalem (vgl. Ps 106:47). Psalm 90 – die Psalm van Moses – wat waarskynlik vroeër gedateer kan word, lei die tema van God as toevlug van geslag tot geslag in. Hier is dus veral Lofpsalms.
Hierdie twee Psalmboeke gee dus vir ons woorde vir ons gebede wat ons kan bid beide in die donker tye wat ons ervaar as in die tye van hoop en verwagting.